Rosa Lund (EL), 2025-01-28:
Tak, og tak til forslagsstillerne fra SF for det her forslag.
Vi har en fælles mission om at få bugt med det alvorlige problem, vi har i det her land, med vold i hjemmet.
Vi skal som samfund ikke acceptere, at det sker, og vi skal absolut gøre alt, hvad vi kan for at reducere vold i nære relationer.
Antallet af indsatsområder er stort, og for at kunne hjælpe ofrene bedst muligt og forebygge, at der kommer flere, skal vi have fokus på krisecentre og rådgivningsmuligheder, samtidig med at vi skal sikre, at politi og anklagemyndighed har de fornødne værktøjer til at sætte ind.
Ligeledes skal kommuner og andre offentlige myndigheder også være en del af forebyggelsen.
Alt det ved jeg at SF ligesom vi i Enhedslisten er meget opmærksomme på, og vi stiller ofte forslag til, hvordan vi kan styrke forskellige præventive tiltag som eksempel det lovforslag, vi behandlede tidligere i dag om elektronisk fodlænke.
Det, der tidligere er blevet stillet forslag om fra SF, er et af de initiativer, som jeg tror kan være med til at forebygge.
Det forslag, som vi behandler nu har dog ikke som motivation at forebygge, at flere udsættes for vold, og ej heller forsøger det at hjælpe dem, der udsættes for det.
Som der står i bemærkningerne til forslaget er forslaget motiveret af, at forslagsstillerne ønsker, at samfundet ser med stor alvor på vold i eget hjem.
Det er heller ikke sikkert, at det vil medføre, at flere eller færre dømmes for partnervold.
Det kan medføre en yderligere belastning af fængslerne, og derfor er der jo nødt til at være sat penge af til det; det er jeg sikker på at SF også er opmærksom på.
Der er en opfattelse i samfundet af, at partnervold ikke er det største problem i Danmark.
Men Danmark er faktisk et af de lande i hele EU, der har den allerhøjeste forekomst af partnervold, og vi har mere end dobbelt så mange tilfælde, som de eksempelvis har i Portugal og Spanien.
Vi har ikke brug for at sende et signal om, at vi er imod, det her sker – vi har brug for at forhindre, at det sker.
Med en bundplacering er det ikke, fordi vi mangler gode idéer til, hvad vi kan gøre; vi kan sådan set bare kigge på landene omkring os.
I Enhedslisten har vi et forslag til, hvad man kan gøre i stedet for at lave en strafskærpelse.
Måske skulle vi gøre sådan, som fru Karina Lorentzen Dehnhardt faktisk selv var inde på tidligere i sit spørgsmål til justitsministeren – at hvis man siger ja til behandling, så får man en strafnedsættelse.
Altså, hvis man er dømt for vold i nære relationer, f.eks. mod sin partner, og så siger ja til at komme i behandling, så får man en strafnedsættelse.
For det er jo sådan, vi kan forhindre, at forbrydelsen gentager sig.
Det, som vi desværre ved om vold i nære relationer og gerningspersonerne bag vold i nære relationer er, at de ofte gentager det mod et nyt offer, mod en ny partner, og det er jo det, vi alle sammen gerne vil stoppe – det tror jeg faktisk der er enighed om her i Folketingssalen, altså at vi gerne vil stoppe partnervold.
Derfor ser vi hellere det som en løsning i Enhedslisten.
Vi tror simpelt hen ikke på, at en strafskærpelse tjener noget formål i den her situation, og derfor kan vi ikke støtte beslutningsforslaget fra SF, selv om vi sådan set deler intentionen om at gøre noget ved det her problem.
Vi synes, det ville være oplagt, at vi som Retsudvalg kiggede til de løsninger, man bruger i Portugal og Spanien, hvor man er lykkedes med at nedbringe problemet med vold i nære relationer.
Tak for ordet.